b'\n_START_ARTICLE_\nPlanet TV\n_START_SECTION_\nZgodovina\n_START_PARAGRAPH_\nPlanet TV je za\xc4\x8del oddajati 18. septembra 2012, a le s predvajanjem izbrane torkove tekme Lige prvakov ter studijsko oddajo z Danijem Bavcem. Celovita programska shema je za\xc5\xbeivela 5. novembra 2012 z informativno oddajo Danes, ki je bila sprva na sporedu ob 18.40. Programski poudarki so bili \xc5\xa1e resni\xc4\x8dnostni \xc5\xa1ov Paradise Hotel in podjetni\xc5\xa1ka resni\xc4\x8dnostna oddaja Dober posel, izbrane torkove tekme UEFA Lige prvakov, zabavne oddaje ter serije in filmi._NEWLINE_Izdajatelj Planet TV je od 1. februarja 2013 naprej dru\xc5\xbeba Antenna TV SL, d.o.o., ki je v 51-odstotni lasti gr\xc5\xa1ke dru\xc5\xbebe Antenna Group in 49-odstotni lasti dru\xc5\xbebe TSmedia, h\xc4\x8derinskega podjetja Telekoma Slovenije. _NEWLINE_Z 9. marcem 2013 je bila informativna oddaja Danes premaknjena na termin ob 19.30. Aprila so na Planet TV prinesli novosti, kot so hazarderski \xc5\xa1ov parov Moj dragi zmore, komi\xc4\x8dni DA \xc5\xa1ov z Denisom Avdi\xc4\x87em in kviz Denar pada z Jonasom \xc5\xbdnidar\xc5\xa1i\xc4\x8dem. S poletjem so za pravo doma\xc4\x8do produkcijo poskrbeli \xc5\xa1e z zabavnim kvizom Kdo bo koga (od ponedeljka do petka) ter ob vikendih s kuharsko oddajo Kuhinja za najbolj\xc5\xa1e._NEWLINE_V jeseni pa se predvaja nova sezona UEFA Lige prvakov, novi zabavni oddaji Planet StandUp, kjer so se predstavljali slovenski in tuji komiki ter oddaja Dr\xc5\xbeavljan To\xc5\xa1 s Tadejem To\xc5\xa1em in resni\xc4\x8dnostni \xc5\xa1ov Ljubezen na de\xc5\xbeeli. Ob sobotah ob 17.15 pa \xc5\xa1e tekma Prva Liga Telekom Slovenije._NEWLINE_Junija 2014 je direktor Planet TV postal Marijan Jurenec, direktor in odgovorni urednik informativnega programa in \xc5\xa1porta pa Bojan Traven. Oddaja Danes je od 14. julija 2014 na sporedu ob 19. uri, vodijo jo Mirko Mayer, Uro\xc5\xa1 Slak in Anja Markovi\xc4\x8d. Programski poudarki za jesen 2014 so \xc5\xa1e resni\xc4\x8dnostni \xc5\xa1ov Kmetija: Nov za\xc4\x8detek, oddaja z mladimi talenti Razred talentov, \xc4\x8detrta sezona \xc5\xa1ova Moj dragi zmore in oddaja Bognedaj, da bi crknu televizor. _NEWLINE_Od decembra 2014 je direktor informativnega programa in \xc5\xa1porta Toma\xc5\xbe Perovi\xc4\x8d. Januarja 2015 se je za\xc4\x8delo predvajanje komi\xc4\x8dne impro oddaje Ustreli!, za pomlad 2015 je bila napovedana tudi 5. sezona \xc5\xa1ova Moj dragi zmore (tokrat z Markom Potr\xc4\x8dem in Lili \xc5\xbdagar) in resni\xc4\x8dnostni \xc5\xa1ov Bar, ki je na\xc5\xa1el svoje mesto v ljubljanskem Neboti\xc4\x8dniku.\n_START_SECTION_\nOddajanje\n_START_PARAGRAPH_\nPlanet TV je mo\xc5\xbeno spremljati preko televizijskih operaterjev SiOL, Amis, Telemach, T2, na ve\xc4\x8djih kabelskih operaterjih in v \xc5\xbeivo prek njihove spletne strani. Od februarja 2013 do 1. julija 2017 je Planet TV televizijskim gledalcem bil na voljo tudi preko DVB-T (multipleks C), digitalne radiodifuzne tehnike na obmo\xc4\x8dju Republike Slovenije.'